Id-Direttiva tal-Kummissjoni 92/69/KEE
tat-31 ta’ Lulju 1992
li tadatta għall-progress tekniku għas-sbatax-il darba d-Direttiva 67/548/KEE rigward l-approssimazzjoni tal-liġijiet, tar-regolamenti u tad-dispożizzjonijiet amministrattivi dwar il-klassifikazzjoni, l-imballaġġ u l-ittikkettjar ta’ sustanzi perikolużi
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea
Wara li kkunsidrat id-Direttiva tal-Kunsill 67/548/KEE tas-27 ta’ Ġunju 1967 rigward l-approssimazzjoni tal-liġijiet, tar-regolamenti u tad-dispożizzjonijiet amministrattivi dwar il-klassifikazzjoni, l-imballaġġ u l-ittikkettjar ta’ sustanzi perikolużi [1], kif l-aħħar emendata bid-Direttiva 92/32/KEE [2], u partikolarment l-Artikoli 28 u 29 tagħha,
Billi l-Artikolu 3(1) tad-Direttiva 67/548/KEE u l-Artikolu 3 tad-Direttiva tal-Kunsill 88/379/KEE tas-7 ta’ Ġunju 1988 rigward l-approssimazzjoni tal-liġijiet, tar-regolamenti u tad-dispożizzjonijiet amministrattivi dwar il-klassifikazzjoni, l-imballaġġ u l-ittikkettjar ta’ sustanzi perikolużi [3], kif l-aħħar emendata bid-Direttivia tal-Kummissjoni 90/492/KEE [4], jipprovdu li l-propjetajiet fiżiko-kimiċi, it-tossiċità u l-ekotossiċità tas-sostanzi u preparazzjonijiet għandhom ikunu determinati skond il-metodi speċifikati fl-Anness V tad-Direttiva 67/548/KEE;
Billi t-test ta’ l-Anness V tad-Direttiva 67/548/KEE huwa bħalissa ppubblikat f’żewġ partijiet, dawn huma rispettivament l-Anness għad-Direttiva tal-Kummissjoni 84/449/KEE [5], u l-Anness għad-Direttiva tal-Kummissjoni 88/302/KEE [6];
Billi, biex jitqiesu l-iżviluppi tekniċi jeħtieġ li jkunu riveduti l-metodi tal-prova li jinsabu fl-Anness tad-Direttiva tal-Kummissjoni 84/449/KEE;
Billi, biex jitqiesu l-iżviluppi tekniċi jeħtieġ li jkun rivedut il-metodu tat-test għat-test ta’ l-inibizzjoni ta’ l-alka li bħalissa tinsab fl-Anness tad-Direttiva tal-Kummissjoni 88/302/KEE u f’din l-okkażjoni biex ikun trasferit dan il-metodu ta’ test fl-Anness tad-Direttiva 84/449/KEE;
Billi huwa xieraq li jitnaqqas għall-minimu n-numru ta’ annimali użati għall-iskopijiet sperimentali, skond id-Direttiva tal-Kunsill 86/609/KEE fuq l-approssimazzjoni tal-liġijiet, ir-regolamenti u d-dispożizzjonijiet amministrattivi ta’ l-Istati Membri dwar il-protezzjoni ta’ annimali użati għall-finijiet sperimentali [7];
Billi d-dispożizzjonijiet ta’ din id-Direttiva huma skond l-opinjoni tal-Kumitat għall-Adattament għall-Progress Tekniku tad-Direttivi fuq it-Tneħħija ta’ Ostakoli Tekniċi fil-Kummerċ f’Systanzi u Preparazzjonijiet Perikolużi,
ADOTTAT DIN ID-DIRETTIVA:
Artikolu 1
L-Anness tad-Direttiva 84/449/KEE huwa b’dan mibdul bl-Anness f’din id-Direttiva.
Artikolu 2
Il-metodu ta’ prova ta’ l-inibizzjoni ta’ l-alka deskritt fl-Anness tad-Direttiva 88/302/KEE huwa b’dan imħassar.
Artikolu 3
L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex iħarsu din id-Direttiva mhux aktar tard mit-30 ta’ Ottubru 1993. L-Istati Membri għandhom jgħarrfu minnufih lill-Kummissjoni b’dan.
Meta l-Istati Membri jadottaw dawn id-dispożizzjonijiet dan għandhom ikollhom referenza għal din id-Direttiva jew ikunu akkumpanjati b’dik ir-riferenza fil-ħin tal-pubblikazzjoni uffiċjali agħhom.
Il-proċedura għal din ir-referenza għandha tkun adottata mill-Istati Membri.
Artikolu 4
Din id-Direttiva hija indirizzata lill-Istati Membri.
Magħmula fi Brussel, fil-31 ta’ Lulju 1992.